Man agter tralies wat roofkykers glo help | Maroela Media
Man agter tralies wat roofkykers glo help
(Argieffoto: Chris Ried/Unsplash)
Die polisie, in samewerking met die MultiChoice-groep (MCG), het in 'n gesamentlike operasie in Kaapstad toegeslaan op 'n man wat glo toestelle verkoop het waarmee mense onder meer onwettig na DStv kon kyk.
Die ondersoek het gevolg op 'n wenk aan die Wes-Kaapse polisie oor die verkoop van die toestelle. Nie net kon mense daarmee na DStv kyk nie, hulle kon dit ook gebruik om na ander internasionale televisiekanale te kyk.
Irdeto, 'n filiaal van MCG met 50 jaar ervaring in kuberveiligheid, het tydens die ondersoek nou saam met die polisie gewerk. Dit het eindelik gelei tot die inhegtenisneming van die man. Daar is ook beslag gelê op 'n hele aantal roofkyktoestelle en bedienertoerusting.
Die man het Donderdag in die hof verskyn en is op borgtog van R2 000 vrygelaat. Die saak teen hom is tot Februarie uitgestel.
"Ons is trots dat ons die polisie met dié belangrike ondersoek en inhegtenisneming kon ondersteun," het Joe Heshu, uitvoerende hoof van korporatiewe sake by MCG, gesê.
"Die verspreiding van inhoud is 'n groeiende probleem en het die afgelope paar jaar na vore getree as een van die grootste vorme van roofkyk, veral wat betref regstreekse uitsendings soos hoëprofiel-sportbyeenkomste."
In Suid-Afrika is dit ingevolge wetgewing onwettig om inhoud aan 'n ander persoon te verskaf sonder die toestemming van die kopiereghouer of eienaar van die betrokke inhoud.
DStv (Foto verskaf)
"Inhouddiefstal het 'n volskaalse kriminele onderneming geword. Dit verskaf onwettige intekenings wat meeding met gevestigde operateurs en optrede soos dié is baie belangrik in die stryd teen roofkyk," het Frikkie Jonker, direkteur van kuberveiligheid by Irdeto, gesê.
"Om roofkyk doeltreffend te bekamp, moet die eienaars van inhoud, operateurs en diensverskaffers staatmaak op die jongste tegnologie om die oorsprong daarvan te bepaal en dit onmiddellik te laat sluit."
Volgens die polisie is nog inhegtenisnemings op hande terwyl hulle fokus op ander soortgelyke roofkykbedrywighede in Suid-Afrika.
DStv polisie roofkyk
Ten spyte daarvan dat ons WiFi by die huis 'n pw het kry ek onbekende verbruikers wat data gebruik. Dan verander ons weer die pw.
Dstv se monopolie kom in elk geval nou hopelik tot n einde met hul swak kanaalkeuses en Netflix wat hul pakslae gee. Nie veel simpatie met hulle nie, hetsy tov roofkykers of verminderde subskripsies. Dink polisie mannekrag kan ook beter aangewend word
Multichoice het die monopolie so hulle kan vra net wat hulle wil en die kykers moet maar betaal en dan is ditnnoonop herhaal en herhaling van dieselfde programme en dan verander hulle soos nou onlangs en pensioenarisse kan nie eers die goedkoper pakkette bekostig nie klomp………..